

Fajfarjeva 33, 1502 Ljubljana T: 01 369 69 00
 E: mf.unp@gov.si
 www.unp.gov.si

Številka: 06102-16/2024/11

Datum: 3. 10. 2024

# ZAPISNIK

# o inšpekcijskem nadzoru nad izvajanjem Zakona o javnih financah in predpisov, ki urejajo poslovanje s sredstvi državnega proračuna pri proračunskemu uporabniku

# MINISTRSTVO ZA VZGOJO IN IZOBRAŽEVANJE,

# Masarykova 16, 1000 Ljubljana

Inšpekcijski nadzor je bil opravljen na podlagi 102. do 104. člena Zakona o javnih financah[[1]](#footnote-1) - ZJF.

Zapisnik je sestavljen v skladu s tretjim odstavkom 102. člena ZJF.

Inšpekcijski nadzor je izvajala▌, inšpektorica višja svetnica Urada Republike Slovenije za nadzor proračuna, Sektor proračunske inšpekcije, reg. št. izkaznice ▌.

Nadzor je bil opravljen v poslovnih prostorih Ministrstva za vzgojo in izobraževanje (v nadaljevanju MVI) na naslovu Masarykova 16, Ljubljana dne 21. 6. 2024 – uvodni sestanek in nadzor ter v poslovnih prostorih Urada Republike Slovenije za nadzor proračuna, Fajfarjeva 33, Ljubljana v času od 15. 7. do 3.10. 2024, z vmesnimi prekinitvami.

Dokumentacijo in pojasnila v zvezi s predmetom inšpekcijskega nadzora je MVI posredovalo na podlagi zahteve proračunske inšpektorice. V postopku inšpekcijskega nadzora sta s strani zavezanca sodelovali ▌ in ▌.

O ugotovitvah proračunske inšpektorice je bil 3. 10. 2024 obveščen generalni sekretar MVI ▌.

I. Osnovni podatki

|  |  |
| --- | --- |
| Naziv zavezanca | Ministrstvo za vzgojo in izobraževanje |
| Področje dela zavezanca | Predšolska vzgoja, osnovno, srednje in visoko šolstvo, izobraževanje odraslih, mladine, športne vzgoje otrok in mladine |
| Matična št. | 2632608000 |
| Davčna št. | 64524485 |
| Vrsta proračunskega uporabnika | Neposredni proračunski uporabnik |
| Št. proračunskega uporabnika | 33502 |
| Odgovorna oseba | Minister ▌ |

1. Predmet inšpekcijskega nadzora

Predmet inšpekcijskega nadzora je bil Javni razpis za sofinanciranje dejavnosti izobraževanja odraslih v letu 2023 in preveritev izvršitve izrečenega ukrepa Urada RS za nadzor proračuna, Sektorja proračunske inšpekcije z zapisnikom o inšpekcijskem nadzoru št. 06102-102/2022/4 z 2. 12. 2022.

Obdobje nadzora je bilo leto 2023, določene preveritve so bile opravljene tudi za leto 2022 v okviru preverjanja izvršitve ukrepa, izrečenega v letu 2022.

Znesek nadziranih sredstev iz proračuna Republike Slovenije je znašal **750.000 EUR.**

1. Materialnopravna ureditev nadziranega področja
* Zakon o izobraževanju odraslih – ZIO-1 (Uradni list RS, št. 6/18 in 189/20),
* Zakon o javnih financah – ZJF (Uradni list RS, št. 11/11 – uradno prečiščeno besedilo, 14/13 –popr., 101/13, 55/15 – ZFisP, 96/15 – ZIPRS1617, 13/18, 195/20 – odl. US in 18/23 –ZDU-10),
* Zakon o izvrševanju proračunov Republike Slovenije za leti 2023 in 2024 - ZIPRS2324 (Uradni list RS, št. 150/22, 65/23, 76/23 – ZJF-I, 97/23 in 123/23 – ZIPRS2425),
* Pravilnik o postopkih za izvrševanje proračuna Republike Slovenije (Uradni list RS, št. 50/07, 61/08, 99/09 – ZIPRS1011, 3/13, 81/16, 11/22, 96/22, 105/22 – ZZNŠPP, 149/22 in 106/23),
* Pravilnik o standardih in normativih za financiranje in izvajanje programov in dejavnosti za odrasle (Uradni list RS, št. 10/23),
* Resolucija o nacionalnem programu izobraževanja odraslih v Republiki Sloveniji za obdobje 2022 – 2030 (Uradni list RS, št. 49/22).

**Zakon o izobraževanju odraslih – ZIO-1** v 47. členu določa, da letni program izobraževanja odraslih izvajajo pristojna ministrstva prek javnih razpisov, v katerem se določijo pogoji, ki jih mora izpolnjevati izvajalec izobraževalnih programov za odrasle in dejavnosti. Pri izboru izvajalcev izobraževalnih programov za odrasle in dejavnosti na podlagi javnega razpisa se uporabijo naslednja merila: kakovost vsebine in izvedbe, kadrovska, materialna in finančna izvedljivost, sodelovanje z okoljem, krajevna bližina in dostopnost ter pričakovani rezultati. Konkretna merila za izbor izvajalcev se opredelijo v javnem razpisu.

1. Opravljene preveritve in ugotovitve

**JAVNI RAZPIS ZA SOFINANCIRANJE DEJAVNOSTI IZOBRAŽEVANJA ODRASLIH V LETU 2023**

Namen javnega razpisa je sofinanciranje dejavnosti v izobraževanju odraslih v letu 2023. Cilj javnega razpisaje povečati vključenost odraslih v vseživljenjsko učenje, s posebnim poudarkom na nižje izobraženih in drugih ranljivih skupinah.

Upravičenci so organizacije, ki so registrirane za izvajanje dejavnosti izobraževanja odraslih ali imajo to opredeljeno v svojem ustanovitvenem aktu. Za izvedbo nacionalno pomembnih nalog so potencialni upravičenci skupnosti javnih organizacij za izobraževanje odraslih, združenja pravnih oseb zasebnega prava s področja izobraževanja odraslih, organizacije, ki so v javnem interesu na področju izobraževanja odraslih oziroma zveze teh organizacij. Glavni namen delovanja vseh naštetih subjektov mora biti strokovno delo na področju izobraževanja odraslih na nacionalni ravni.

Pred izvedbo javnega razpisa (v nadaljevanju JR) je bila opravljena analiza področja za izvedbo tega razpisa. Identificirale so se potrebe, opredelil namen in cilji JR, določile pravne in strateške podlage za JR, potencialni upravičenci in določila okvirna vrednost sredstev, z navedbo proračunske postavke, kjer so sredstva zagotovljena, in določil se je skrbnik postavke.

Podlaga za določitev obsega sredstev in obsega ur za izvajanje dejavnosti v predmetnem JR je bila sprejeta metodologija izračuna cen in obsega ur dejavnosti za izvedbo JR.

**Nadzor pravilnosti izvedbe postopka javnega razpisa:**

RAZPOLOŽLJIVA FINANČNA SREDSTVA ZA JAVNI RAZPIS

MVI je imelo v svojem finančnem načrtu za leto 2023 na PP 722910 – *Dejavnost izobraževanja odraslih* zagotovljena sredstva za prosto pravico porabe za izvedbo javnega razpisa, katerega orientacijska vrednost je znašala **750.000 EUR.**

KOMISIJA ZA IZVEDBO POSTOPKA JAVNEGA RAZPISA

Dne 22. 2. 2023 je državna sekretarka po pooblastilu ministra za vzgojo in izobraževanje izdala sklep o začetku postopka JR, s katerim je imenovala komisijo.

Proračunska inšpektorica je preverila ali so vsi člani komisije pred imenovanjem podpisali izjavo, s katero se pod kazensko odgovornostjo zavežejo, da bodo kot zaupne varovali vse podatke, dejstva in okoliščine o prijaviteljih in končnih prejemnikih sredstev, za katere bodo zvedeli pri opravljanju funkcije člana komisije, kot določa četrti odstavek 4. člena Uredbe[[2]](#footnote-2). Ugotovila je, da so vsi člani komisije podpisali navedeno izjavo.

DELO STROKOVNE KOMISIJE V ZVEZI Z JAVNIM RAZPISOM

Vodja izvedbe JR je sestavila okviren terminski načrt izvedbe JR.

Iz zapisnika korespondenčne seje z 27. 2. 2023 je razvidno, da so člani komisije pregledali prejeto razpisno dokumentacijo in ocenili, da je pripravljena tako, da je mogoče pričakovati uspešen JR.

RAZPISNA DOKUMENTACIJA

V razpisni dokumentaciji so navedeni osnovni podatki o javnem razpisu – predmet JR, okvirna višina razpoložljivih sredstev, pogoji za kandidiranje na JR, merila za izbor dejavnosti na javnem razpisu, način in rok prijave na JR z navodili za izdelavo vloge, odpiranje vlog in rok za obveščanje o izidu JR ter informacije o dostopnosti besedila JR in razpisne dokumentacije, navedena je uradna oseba ministrstva, ki posreduje podatke v zvezi z JR.

OBJAVA JAVNEGA RAZPISA V URADNEM LISTU

Nadzirani JR je bil dne 3. 3. 2023 objavljen v Uradnem listu RS.

ODPIRANJE PONUDB, DOPOLNITEV NEPOPOLNIH VLOG IN OCENJEVANJE PRIJAV

Iz vpogleda v zapisnik z 6. 4. 2023 je proračunska inšpektorica ugotovila, da je komisija dne 21. 3. 2023 opravila odpiranje prijav. Odpiranje prijav je potekalo v roku, ki je naveden v javnem razpisu. Komisija je po vrstnem redu prispetja opravila odpiranje vlog in preverila njihovo popolnost.

Na javni razpis je prispelo 147 vlog, vse vloge so prispele v predpisanem roku, 2 vlogi sta prispeli po poteku roka in sta bili zavrženi kot prepozni. Pri pregledu formalne popolnosti je komisija ugotovila, da je 16 vlog nepopolnih, zato je bilo 16 prijaviteljev pozvanih k dopolnitvi vloge.

Od 22. 3. do 5. 4. 2023 je potekalo vsebinsko ocenjevanje vlog. V tem času so prispele vse dopolnitve vlog.

Komisija se je 5. 4. 2023 sestala in pregledala ocene vlog in pripravila predlog izbora.

Končno število prijaviteljev, katerih vloge so bile formalno popolne, je bilo 143. Komisija je pregledala in ocenila dejavnosti in naloge v skladu s pogoji in merili iz javnega razpisa in razpisne dokumentacije.

V zapisniku je naveden naslov, prostor in čas odpiranja dospelih vlog, predmet javnega razpisa, imena navzočih predstavnikov komisije po dnevih odpiranja, imena oz. naziv vlagateljev vlog po vrstnem redu odpiranja vlog, ugotovitve o popolnosti vlog in navedbo vlagateljev, ki niso dostavili popolne vloge. Zapisnik je podpisan s strani vseh članov komisije.

Na podlagi ocenjevanja je komisija po postopkih, ki jih določata javni razpis in razpisna dokumentacija, pripravila predlog prejemnikov po sklopih.

Glede na razpoložljiva sredstva in število ustrezno ocenjenih dejavnosti ali nalog po posameznih sklopih se je komisija odločila naslednje:

1. sklop – študijski krožki – skupni znesek sofinanciranja je 322.560 eur,
2. sklop – programi medgeneracijskega sodelovanja in učenja univerz za tretje življenjsko obdobje – skupni znesek sofinanciranja je 159.744 eur,
3. sklop – parada učenja – skupni znesek sofinanciranja 73.260 eur,
4. sklop – koordinacija TVU 2023 - skupni znesek sofinanciranja 139.690 eur,
5. sklop – nacionalno pomembne naloge v izobraževanju odraslih - skupni znesek sofinanciranja 35.733,51 eur

Skupni znesek sofinanciranja dejavnosti in nalog v vseh petih sklopih je **747.520,49 eur**.

SKLEPI O IZBORU PREJEMNIKOV SREDSTEV

Proračunska inšpektorica je pregledala sklep št. 6036-2/2023/239 z 12. 4. 2023 in ugotovila, da je minister izdal generalni sklep o izboru prejemnikov sredstev. Priloga sklepa je preglednica s podatki o izbranih prijaviteljih, dejavnostih in nalogah, številu doseženih točk ter višini sofinanciranja. Na podlagi tega sklepa so bili prejemnikom sredstev izdani individualni sklepi.

OBVEŠČANJE O NEIZBIRI

Proračunska inšpektorica je na podlagi vpogleda v sklepe o ne izbiri za prijavitelja ▌ in ▌ ugotovila, da je MVI v roku, ki je bil naveden v objavi javnega razpisa, obvestil vlagatelje vlog, ki niso bili izbrani, o odločitvi glede dodelitve sredstev. V obrazložitvi je navedel razloge za svojo odločitev.

Proračunska inšpektorica je v nadaljevanju na podlagi vzorca preverjala izvajanje predpisanih določb vodenja postopka javnega razpisa v zadevah prijaviteljev, prejemnikov sredstev, za sledeče sklope:

1. Študijski krožki:

▌

▌

▌

1. Programi medgeneracijskega učenja in sodelovanja univerz za tretje življenjsko obdobje:

▌

▌

▌

1. Parada učenja – dan učečih se skupnosti:

▌

▌

▌

1. Koordinacija prireditev v Tednu vseživljenjskega učenja 2023:

▌

▌

▌

1. Nacionalno pomembne naloge v izobraževanju odraslih:

▌

▌

▌

POSREDOVANJE SKLEPA IN POGODBE PREJEMNIKU SREDSTEV

MVI je prejemnikom sredstev posredovalo sklepe in hkrati v podpis pogodbe, ki vsebujejo vse obvezne sestavine.

MVI ima za pripravo in izvedbo javnega razpisa za dodelitev sredstev sprejet Postopkovnik št. 023-163/2013/3 z 3. 4. 2019, ki je namenjen izboljšanju kvalitete priprave in izvedbe javnih razpisov na ministrstvu.

**Proračunska inšpektorica poudarja, da je sprejetje takšnega postopkovnika primer dobre prakse, ki služi kot pripomoček uradnikom, ki vodijo postopke javnih razpisov.**

**NADZOR NAD PORABO PRORAČUNSKIH SREDSTEV**

Proračunska inšpektorica je preverila ali MVI izvaja finančni nadzor nad porabo sredstev, ki jih je dodelilo prejemnikom sredstev za izvedbo dejavnosti izobraževanja odraslih v letu 2023.

Na podlagi pojasnil in prejete dokumentacije je proračunska inšpektorica ugotovila, da MVI proračunska sredstva dodeli prejemnikom šele po izvedenih izobraževanjih in da morajo izbrani prejemniki sredstev po opravljenem izobraževanju v spletno aplikacijo za spremljanje uresničevanja Resolucije o nacionalnem programu izobraževanja odraslih v Republiki Sloveniji (ReNPIO) vnesti popolno poročilo o izvedenih dejavnostih, navedenih v 2. členu pogodbe. Prav tako morajo predložiti popoln e-račun za opravljeno delo. Ob prejemu e-računa MVI preveri vnos poročila v spletno aplikacijo, preveri vsebino in nato potrdi e-račun.

Na podlagi navedenega je proračunska inšpektorica ugotovila, da ima MVI vzpostavljen nadzor nad namensko porabo dodeljenih sredstev. **Proračunska inšpektorica nepravilnosti ni ugotovila.**

**KONČNE UGOTOVITVE**

Na podlagi pregledane dokumentacije in razgovora s pristojnimi oziroma sodelujočimi uradnimi osebami MVI je proračunska inšpektorica v okviru pregledanega vzorca prejemnikov sredstev ugotovila:

* da so prejemniki sredstev izpolnjevali zahtevane pogoje iz javnega razpisa,
* da so bila pri izvedbi javnega razpisa pravilno upoštevana merila za izbor,
* da je državna sekretarka po pooblastilu ministra za vzgojo in izobraževanje imenovala strokovno komisijo in da so člani komisije pred imenovanjem podpisali izjave, s katero se pod kazensko odgovornostjo zavežejo, da bodo kot zaupne varovali vse podatke, dejstva in okoliščine o prijaviteljih in končnih prejemnikih sredstev, za katere bodo zvedeli pri opravljanju funkcije člana komisije,
* da je strokovna komisija pri svojem delu upoštevala razpisna določila ter veljavne predpise,
* da so se sklenjene pogodbe o sofinanciranju pravilno izvrševale in
* da ima ministrstvo vzpostavljen nadzor nad namensko porabo dodeljenih sredstev.

**PREVERITEV IZVRŠITVE IZREČENEGA UKREPA URADA RS ZA NADZOR PRORAČUNA, SEKTORJA PRORAČUNSKE INŠPEKCIJE Z ZAPISNIKOM O INŠPEKCIJSKEM NADZORU ŠT. 06102-102/2022/4 Z 2. 12. 2022**

Proračunska inšpektorica je preverila ali je MVI izvršilo ukrep, ki je bil v letu 2022 izrečen s strani proračunske inšpekcije v Zapisniku o inšpekcijskem nadzoru št. 06102-102/2022/4 z 2. 12. 2022, in sicer, da mora odgovorna oseba MIZŠ (sedaj MVI) Uradu RS za nadzor proračuna (v nadaljevanju UNP) poročati o ukrepih in predložiti ustrezna dokazila, najkasneje v 30 dneh po zaključnem računu leta 2022 in 2023 javnega zavoda ▌.

Ker UNP obvestila o realizaciji navedenega ukrepa ni prejel, je proračunska inšpektorica pozvala odgovorno osebo MVI, da sporoči ali je bil ukrep izvršen in kdaj ter da o tem posreduje ustrezna dokazila. Dne 29. 7. 2024 je MVI posredovalo zahtevane podatke in o tem predložilo ustrezna dokazila. **Na podlagi navedenega je proračunska inšpektorica ugotovila, da je bil ukrep proračunske inšpektorice iz leta 2022 ustrezno realiziran.**

1. Povzetek ugotovitev

Opravljen je bil redni inšpekcijski nadzor nad poslovanjem in namensko porabo proračunskih sredstev, ki jih je MVI dodelilo na podlagi Javnega razpisa za sofinanciranje dejavnosti izobraževanja odraslih v letu 2023.

Prav tako je bilo preverjeno ali je bil realiziran ukrep proračunske inšpektorice iz leta 2022 v zvezi z zaključnima računoma ▌ za leto 2022 in 2023.

V inšpekcijskem nadzoru je bilo na podlagi pregledane dokumentacije in izjav sodelujočih uradnih oseb ugotovljeno, da je MVI pri izvedbi Javnega razpisa za sofinanciranje dejavnosti izobraževanja odraslih v letu 2023 upoštevalo določila Zakona o javnih financah, Pravilnika o postopkih za izvrševanje proračuna Republike Slovenije, Uredbe o postopku, merilih in načinih dodeljevanja sredstev za spodbujanje razvojnih programov in prednostnih nalog, Zakona o izobraževanju odraslih in Pravilnika o standardih in normativih za financiranje in izvajanje programov in dejavnosti za odrasle.

Pri preveritvi ali MVI izvaja nadzor nad namensko, gospodarno in učinkovito uporabo sredstev za izobraževanje odraslih nepravilnosti niso bile ugotovljene.

V skladu z 116. členom Zakona o splošnem upravnem postopku[[3]](#footnote-3) - ZUP mora stranka povrnitev morebitnih nastalih stroškov zahtevati do izdaje odločbe, sicer izgubi pravico do povrnitve stroškov.

**Pouk o pravnem sredstvu**

Zoper ta zapisnik so dovoljene pripombe na Ministrstvo za finance, Urad Republike Slovenije za nadzor proračuna, Fajfarjeva ulica 33, 1502 Ljubljana ali na elektronski naslov mf.unp@gov.si, v roku 15 dni po vročitvi zapisnika.

▌

PRORAČUNSKA INŠPEKTORICA

inšpektorica višja svetnica

Vročiti:

* Ministrstvo za vzgojo in izobraževanje - po ZUP
1. Zakon o javnih financah (Uradni list RS, št. [11/11](http://www.uradni-list.si/1/objava.jsp?sop=2011-01-0449) – uradno prečiščeno besedilo, [14/13 – popr.](http://www.uradni-list.si/1/objava.jsp?sop=2013-21-0433), [101/13](http://www.uradni-list.si/1/objava.jsp?sop=2013-01-3677), [55/15](http://www.uradni-list.si/1/objava.jsp?sop=2015-01-2277) – ZFisP, [96/15](http://www.uradni-list.si/1/objava.jsp?sop=2015-01-3772) – ZIPRS1617, [13/18](http://www.uradni-list.si/1/objava.jsp?sop=2018-01-0544), [195/20](http://www.uradni-list.si/1/objava.jsp?sop=2020-01-3501) – odl. US in [18/23](http://www.uradni-list.si/1/objava.jsp?sop=2023-01-0348) – ZDU-1O) – v nadaljevanju: ZJF. [↑](#footnote-ref-1)
2. Uredba o postopku, merilih in načinih dodeljevanja sredstev za spodbujanje razvojnih programov in prednostnih nalog – v nadaljevanju Uredba [↑](#footnote-ref-2)
3. Zakon o splošnem upravnem postopku (Uradni list RS, št. 24/06 –uradno prečiščeno besedilo, 105/06 – ZUS-1, 126/07, 65/08, 8/10, 82/13, 175/20 –ZIUOPDVE in 3/22 – ZDeb), v nadaljevanju ZUP. [↑](#footnote-ref-3)